CELEX: 32019D1925
Language: lt
Date: 1573689600000
Title: Tarybos sprendimas (ES) 2019/1925 2019 m. lapkričio 14 d. dėl Europos Sąjungos ir Senegalo Respublikos tvarios žvejybos partnerystės susitarimo įgyvendinimo protokolo pasirašymo Sąjungos vardu ir laikino taikymo

20.11.2019   
               
               
                  LT
               
               
                  Europos Sąjungos oficialusis leidinys
               
               
                  L 299/11
               
            
         TARYBOS SPRENDIMAS (ES) 2019/1925
         2019 m. lapkričio 14 d.
         dėl Europos Sąjungos ir Senegalo Respublikos tvarios žvejybos partnerystės susitarimo įgyvendinimo protokolo pasirašymo Sąjungos vardu ir laikino taikymo
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 43 straipsnį kartu su 218 straipsnio 5 dalimi,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     2015 m. kovo 2 d. Taryba priėmė Sprendimą (ES) 2015/384 (1) dėl Europos Sąjungos ir Senegalo Respublikos tausios žvejybos partnerystės susitarimo ir jo įgyvendinimo protokolo sudarymo Europos Sąjungos vardu (2) (toliau – Susitarimas). Susitarimas įsigaliojo 2014 m. lapkričio 20 d. ir vis dar galioja.
                  
               
                     (2)
                  
                  
                     šiuo metu galiojantis Susitarimo įgyvendinimo protokolas baigia galioti 2019 m. lapkričio 19 d.
                  
               
                     (3)
                  
                  
                     Komisija Sąjungos vardu derėjosi dėl naujojo Susitarimo įgyvendinimo protokolo (toliau – Protokolas). Deryboms pasibaigus, 2019 m. liepos 19 d. Protokolas buvo parafuotas;
                  
               
                     (4)
                  
                  
                     Protokolo tikslas – sudaryti galimybes Sąjungai ir Senegalui glaudžiau bendradarbiauti siekiant skatinti tausios žvejybos politiką, racionalų Senegalo vandenyse esančių žvejybos išteklių naudojimą ir remti Senegalo pastangas plėtoti žuvininkystės sektorių;
                  
               
                     (5)
                  
                  
                     Protokolas turėtų būti pasirašytas ir laikinai taikomas kol bus užbaigtos jo įsigaliojimui būtinos procedūros;
                  
               
                     (6)
                  
                  
                     siekiant išvengti Sąjungos laivų žvejybos veiklos pertrūkio, Protokolas turėtų būti laikinai taikomas nuo jo pasirašymo dienos,
                  
               PRIĖMĖ ŠĮ SPRENDIMĄ:
         
            1 straipsnis
            Sąjungos vardu leidžiama pasirašyti Europos Sąjungos ir Senegalo Respublikos tausios žvejybos partnerystės susitarimo įgyvendinimo protokolą, su sąlyga, kad jis bus sudarytas.
            Protokolo tekstas pridedamas prie šio sprendimo.
         
         
            2 straipsnis
            Tarybos pirmininkas įgaliojamas paskirti asmenį (-is), įgaliotą (-us) Sąjungos vardu pasirašyti Protokolą.
         
         
            3 straipsnis
            Protokolas pagal jo 16 straipsnį nuo pasirašymo dienos iki įsigaliojimo taikomas laikinai kol bus užbaigtos jo įsigaliojimui būtinos procedūros.
         
         
            4 straipsnis
            Šis sprendimas įsigalioja jo priėmimo dieną.
         
         
            Priimta Briuselyje 2019 m. lapkričio 14 d.
            
               
                  Tarybos vardu
               
               
                  Pirmininkė
               
               T. TUPPURAINEN
            
         
         
            (1)  2015 m. kovo 2 d. Tarybos sprendimas (ES) 2015/384 dėl Europos Sąjungos ir Senegalo Respublikos tausios žvejybos partnerystės susitarimo ir jo įgyvendinimo protokolo sudarymo Europos Sąjungos vardu (OL L 65, 2015 3 10, p. 1).
         
            (2)  Europos Sąjungos ir Senegalo Respublikos tausios žvejybos partnerystės susitarimas (OL L 304, 2014 10 23, p. 3).